Κωνσταντίνα Γογγάκη

Η Κωνσταντίνα Γογγάκη του Ιωάννη είναι Ελληνίδα πανεπιστημιακή καθηγήτρια. 

 Βιογραφία 
Γεννήθηκε στην Αλεπού Κερκύρας και τελείωσε το εξατάξιο Γυμνάσιο Θηλέων Κερκύρας. 

Σπούδασε στην Εθνική Ακαδημία Σωματικής Αγωγής (1985), καθώς και στην Φιλοσοφική Σχολή του Πανεπιστημίου Αθηνών (1988). Εξάλλου, σπούδασε στη Σχολή Κινηματογράφου του Λυκούργου Σταυράκου και στη Δραματική Σχολή του Εθνικού Θεάτρου επί Διευθύνσεως Αλέξη Μινωτή. 

 Ακαδημαϊκές σπουδές 
Επί επτά έτη (1982-1989) πραγματοποίησε μεταπτυχιακές σπουδές Φιλοσοφίας στη Β' Έδρα Φιλοσοφίας της Φιλοσοφικής Σχολής Πανεπιστημίου Αθηνών με τον Ευάγγελο Μουτσόπουλο, καθώς και σπουδές Δραματικής Ποίησης στο Κλασικό Τμήμα της Φιλοσοφικής Σχολής. Στη συνέχεια κέρδισε δύο Υποτροφίες Μεταπτυχιακών Σπουδών από το Πανεπιστήμιο της Κοπεγχάγης: η πρώτη στην Ευρωπαϊκή Λογοτεχνία στο Ινστιτούτο Νεοελληνικών και Βαλκανικών Σπουδών (1990-1991) και η δεύτερη στην Φιλοσοφία του Αθλητισμού στο Κολέγιο Φυσικής Αγωγής της Δανίας (1992-1993). Εκεί εκπόνησε και την διδακτορική της διατριβή με θέμα: «Οι μυθολογικές πηγές των Δελφικών Αγώνων. Μια αντιπαραβολή με τη σχετική ευρωπαϊκή έρευνα του 20ού αιώνα», την οποία υποστήριξε και στα ελληνικά στο Πανεπιστήμιο Αθηνών το 1997 με βαθμό άριστα. 

Στο Πανεπιστήμιο της Κοπεγχάγης πραγματοποίησε επίσης Μεταπτυχιακές Σπουδές στο Τμήμα Ελληνικών και Λατινικών «Φιλοσοφία: Σκέψεις του Κίρκεγκωρ για τον Σωκράτη», στο Κλασσικό Τμήμα «Σαίρεν Κίρκεγκωρ, ο γενάρχης της υπαρξιακής φιλοσοφίας του 20ού αιώνα», στο Τμήμα Νορβηγικής Φιλολογίας «Αισθητική και Ιστορία», ενώ απέκτησε διδακτορικό ανθρωπιστικών σπουδών σε συνεργασία με το Τμήμα Ελληνικών και Λατινικών «Σημειωτική του ανθρώπινου σώματος και χαρακτήρα: περί Αριστοτέλη για τη φυσιογνωμική». Δίδαξε Φιλοσοφία και Ελληνική Λογοτεχνία στο Πανεπιστήμιο της Κοπεγχάγης ως Μεταπτυχιακή Υπότροφος, ενώ το 1994-1995 συνεργάστηκε με το Υπ. Πολιτισμού ως σύμβουλος Γενικού Γραμματέα Υπουργείου Πολιτισμού για τα διεθνή θέματα. 

 Ως εκπαιδευτικός 
Εργάστηκε στην ιδιωτική και στη δημόσια εκπαίδευση και αποσπάστηκε στο Τμήμα Επιστήμης Φυσικής Αγωγής & Αθλητισμού Πανεπιστημίου Αθηνών. Το 1999 εκλέχτηκε Λέκτορας Φιλοσοφίας του Αθλητισμού και ως Αναπληρώτρια Καθηγήτρια διδάσκει το μάθημα Εισαγωγή στη Φιλοσοφία & στη Φιλοσοφία του Αθλητισμού. 

 Συνέδρια και δημοσιεύσεις 
Έχει λάβει μέρος σε διεθνή συνέδρια και δημοσιεύσει μεγάλο αριθμό επιστημονικών μελετών. Είναι Μέλος της Διεθνούς Ένωσης Καθηγητών Φιλοσοφίας, της Διεθνούς Επιστημονικής Εταιρείας Αρχαίας Ελληνικής Φιλοσοφίας, της Διεθνούς Ένωσης για τη Φιλοσοφία του Αθλητισμού και του ιδρυθέντος το 1899 υπό του Δημητρίου Βικέλα Συλλόγου πρὸς διάδοσιν Ὠφελίμων Βιβλίων.

Έχει ταξιδέψει στις κατεχόμενες περιοχές της Παλαιστίνης (Δυτική Όχθη και Λωρίδα της Γάζας) και έχει δημοσιεύσει άρθρα με στατιστικά στοιχεία για την εκπαίδευση στις περιοχές αυτές κατά τη διάρκεια της Πρώτης Ιντιφάντα. Έχει επισκεφθεί τον Κιμ Ιλ-σονγκ στην Λαοκρατική Δημοκρατία της Κορέας (Πιονγκγιάνγκ) το 1983 κατά τη διάρκεια της επετείου της επανάστασης. Έχει εκπροσωπήσει την Ελλάδα σε εκδήλωση του Ευρωπαϊκού Κοινοβουλίου, καθώς και του Κοινοβουλίου της Κοπεγχάγης και, επίσης, την Κίνηση για την Ειρήνη, τα Ανθρώπινα Δικαιώματα και την Εθνική Ανεξαρτησία σε Διεθνή Συνάντηση στην Πολωνία. 

Το επιστημονικό της έργο συνίσταται στην προσπάθεια ανάδειξης της στενής και ουσιαστικής σχέσης μεταξύ των δύο ανθρωπίνων υποστάσεων, της ψυχής και του σώματος, και υπό την έννοια αυτή στην φιλοσοφική θεώρηση σώματος και ψυχής. 

 Εργογραφία 
Σημείωση: περιλαμβάνονται μόνο οι αυτοτελείς εκδόσεις
 Βιβλία 

 (2013). Το ολυμπιακό ιδεώδες. Παγκόσμια κρίση και προοπτικές. Εκδόσεις Gutenberg, Αθήνα.
 (2003). Οι αντιλήψεις των αρχαίων Ελλήνων για τον αθλητισμό. Εκδόσεις Τυπωθήτω-Γ. Δαρδανός, Αθήνα.

 Διδακτικές σημειώσεις 

 (2008). Εισαγωγή στη Φιλοσοφία: Ψυχή και σώμα στον αρχαίο ελληνικό και στο σύγχρονο κόσμο, έκδοση Παν/μίου Αθηνών.
 (2008). Ιστορία του Πολιτισμού: Άνθρωπος και Πολιτισμός. Μια αδιάσπαστη σχέση, έκδοση Παν/μίου Αθηνών.
 (2008). Αισθητική: Η φιλοσοφία του ωραίου και της τέχνης, έκδοση Παν/μίου Αθηνών.
 (2002). Οι αθλητικοί αγώνες στην αρχαία ελληνική διανόηση, έκδοση Παν/μίου Αθηνών.

 Διδακτορική διατριβή 

 (1997). Ο Μυθολογικός Κύκλος των Πυθίων αγώνων. Καταγωγή, τελετουργία, ερμηνεία, Αθήνα.

 Παραπομπές 

Κατηγορία:Έλληνες πανεπιστημιακοί του 21ου αιώνα